Fostul primar Cătălin Cherecheş va fi adus în România, unde va executa pedeapsa într-un penitenciar cu regim închis, a anunţat ministrul Justiţiei, Alina Gorghiu. Se speculează că ar fi vorba de închisoarea de la Aiud.
"Doresc să mulţumesc autorităţilor din Germania şi colegilor mei de la Poliţia Română pentru maniera exemplară în care am reuşit să colaborăm. În cazul fugarului Cătălin Cherecheş - el va fi adus astăzi în România pe cale terestră, escortat de colegii de la poliţia din Germania, iar la graniţă îl vor prelua colegii din Poliţia Română. (...) Acesta îşi va executa, la momentul la care va ajunge în România, pedeapsa într-un penitenciar cu regim închis", a declarat Alina Gorghiu.
Ea a precizat că, pentru a pune în aplicare mandatul european de arestare şi pentru a ajunge la momentul în care Cătălin Cherecheş să fie predat autorităţilor române, Ministerul Justiţiei a oferit autorităţilor din Germania un set de garanţii legat de condiţiile din penitenciarul în care va fi încarcerat Cherecheş.
Citeste si:
"Acest demers la care noi ne-am angajat vă asigur că va fi executat cu bună-credinţă. Aceste garanţii cu privire la condiţiile de detenţie au fost apreciate pozitiv de instanţele din Germania, astfel încât, aţi văzut deznodământul, au decis predarea lui Cătălin Cherecheş. El va fi încarcerat conform angajamentului şi conform procedurilor la Penitenciarul Rahova pentru o perioadă de carantină şi observare de 21 de zile. Secţia în care va fi încarcerat în această perioadă este Secţia E2, destinată persoanelor condamnate, majore, de sex masculin", a explicat ministrul Justiţiei.
Alina Gorghiu a menţionat că majoritatea persoanelor care sunt extrădate în România, inclusiv cele din Germania, pentru care s-a acordat din partea statului român setul de garanţii, au efectuat această perioadă de carantină şi observare în Penitenciarul de la Rahova.
Citeste si:
"Deci nu e niciun element de noutate în această privinţă. După perioada de carantină, persoana va fi transferată în alt penitenciar în care va executa pedeapsa. În acest moment penitenciarul în care va executa pedeapsa nu este o informaţie publică, însă regula este aceea că pedeapsa se execută într-un penitenciar care se află în proximitatea domiciliului persoanei condamnate", a mai spus Gorghiu.
Ea a adăugat că, la Rahova, Cătălin Cherecheş - conform garanţiilor comunicate de Administraţia Naţională a Penitenciarelor - va fi cazat cu maxim încă două persoane într-o cameră cu o suprafaţă de aproximativ 19 metri pătraţi.
"Vorbim de un penitenciar în care foarte recent au fost inaugurate încă 243 de locuri noi de cazare, deci nu se va pune problema de condiţii precare de detenţie, cum, de altfel, încercăm pentru fiecare deţinut din România. Va beneficia, ca de asemenea oricare alt deţinut, de întreaga infrastructură penitenciară, pornind cu o alimentaţie diversificată, acces la un punct comercial din incinta unităţii, acces la publicaţii, acces la asistenţă medicală. Îi vom asigura lui Cătălin Cherecheş, ca oricărui alt deţinut, toate drepturile care îi sunt recunoscute de lege, pentru că toţi sunt egali în faţa legii", a mai spus ministrul Justiţiei.
Citeste si:
Pe 24 noiembrie 2023, Cătălin Cherecheş a fost condamnat de Curtea de Apel Cluj la cinci ani de închisoare cu executare pentru luare de mită.
Cu puţin timp înainte de pronunţarea sentinţei, Cherecheş a fugit din ţară prin vama Petea cu un taxi, el folosind un act de identitate al unei rude apropiate.
Ulterior, în seara zilei de 28 noiembrie 2023, în urma cooperării poliţieneşti internaţionale şi a schimbului de date şi informaţii dintre Poliţia Română şi autorităţile din Germania, Ungaria, Austria şi Italia, Cătălin Cherecheş a fost localizat, depistat şi reţinut de către poliţiştii bavarezi în oraşul Augsburg.
Ministrul Justiţiei, Alina Gorghiu, anunţa oficial că o instanţă din Munchen a decis predarea fugarului Cătălin Cherecheş şi a dat asigurări că acesta îşi va ispăşi cei cinci ani de pedeapsă într-un penitenciar din România.
Citeste si:
Sursa foto: Facebook / Cătălin Cherecheș
Te-ar putea interesa și: